Premda nisu članovi EUSBSR-a, Bjelarus, Island, Norveška i Rusija također sudjeluju u određenim makroregionalnim projektima u regiji Baltičkog mora, npr. putem programa prekogranične i transnacionalne suradnje u okviru programa Interreg u toj regiji . Kad je riječ o transnacionalnom programu Interreg za Baltičko more, potpisivanje financijskog sporazuma između EU-a i Rusije početkom 2018. omogućilo je ruskim partnerima da budu punopravni partneri u projektima, čime su se povećale mogućnosti za suradnju.

Suradnja s drugim makroregionalnim strategijama mogla bi stvoriti dodanu vrijednost i trebalo bi je dodatno istražiti. Već je došlo do određene suradnje, posebice između EUSBSR-a i EUSDR-a, a partneri EUSAIR-a razmatraju suradnju s drugim makroregionalnim strategijama kako bi iskoristili njihovo iskustvo (npr. s EUSDR-om u pogledu organizacija za mobilnost i prijevoz ili s EUSALP-om u pogledu zelenih koridora i projekata zelene infrastrukture).

Oni uključuju sustave za teritorijalno praćenje, prilagođene svakoj od četiri makroregije, koji prate regionalni razvoj s pomoću unaprijed utvrđenih teritorijalnih pokazatelja. Svrha je sustava za praćenje zabilježiti ostvarene političke ciljeve. On će omogućiti bolji uvid u teritorijalne strukture i trendove u makroregiji.

Okoliš i klimatske promjene

Očuvanje ekoloških resursa opće je javno dobro i prioritet svih četiriju makroregionalnih strategija. U tom su pogledu strategije važni instrumenti za rješavanje raznih pitanja (npr. zagađenje, zaštita od poplava, klimatske promjene i bioraznolikost) te za potporu provedbi mjerodavnog zakonodavstva EU-a.

U siječnju 2018. Komisija je donijela prvu strategiju o plastici na europskoj razini, a dotad je u okviru EUSBSR-a već mnogo toga učinjeno da se smanji količina plastičnog morskog otpada (npr. projekt BLASTIC ). U zaključcima sa sastanka ministara u organizaciji HELCOM-a iz ožujka 2018. potvrđeno je da su projekti u okviru EUSBSR-a od zajedničkog interesa pridonijeli provedbi akcijskog plana za Baltičko more.

U ministarskoj Izjavi iz Ioannine iz svibnja 2017. naglašena je važnost plavoga gospodarstva za održiv razvoj jadranske i jonske regije, među ostalim u suzbijanju onečišćenja mora.

U Zajedničkoj izjavi alpskih država i regija o zelenoj infrastrukturi u alpskoj regiji (listopad 2017.) najavljena je provedba niza posebnih mjera kako bi alpska regija postala primjer zelene infrastrukture.

U Zajedničkoj izjavi ministara zaduženih za EUSDR, donesenoj u listopadu 2017., naglašena je važnost čiste i povezane mobilnosti te ekološki prihvatljivih energetskih rješenja u daljnjem razvoju podunavske regije. U okviru projekta JOINTISZA izrađuje se prvi integrirani plan upravljanja slivom rijeke Tise, a pokrenut je i mehanizam civilne zaštite kako bi se riješio problem onečišćenja rijeke Tise otpadom iz rudnika soli Solotvino.

Istraživanje/inovacije i gospodarski razvoj

Gospodarski napredak makroregija još je jedan od temeljnih ciljeva svih četiriju makroregionalnih strategija.

U okviru EUSBSR-a uspostavljena je mreža upravljačkih tijela Europskog fonda za regionalni razvoj radi izrade prijedloga za transnacionalnu suradnju kako bi se regijama pomoglo u provedbi strategija pametne specijalizacije usmjerenih na čiste tehnologije. U okviru inicijative „Cleaner Growth” (Čišći rast) provodit će se dva pilot-projekta: „Jointly Entering New Markets” (Zajednički ulazak na nova tržišta) i „Commercialising Forest-Based Protein — Verification and Improvement of Protein Quality” (Komercijalizacija proteina iz šuma – provjera i poboljšanje kvalitete proteina).

„Baltic Sea Pharma” platforma je za regionalnu suradnju u smanjenju količine farmaceutskih ostataka u Baltičkom moru. Ta se platforma temelji na skupu transnacionalnih projekata (npr. napredno pročišćavanje otpadnih voda, gospodarenje vodom i kriteriji javne nabave) i pridonijet će razvoju regionalne i europske politike u pogledu farmaceutskih proizvoda u okolišu.

U podunavskoj regiji, točnije u Kišinjevu u Moldovi, uspostavljen je centar za uvođenje dvojnog strukovnog osposobljavanja u građevinskoj industriji temeljen na javno-privatnom partnerstvu. Platforma za strategiju pametne specijalizacije podupire razvoj inovativnih strategija u pilot-projektu koji obuhvaća Srbiju, Crnu Goru, Moldovu i Ukrajinu.

U kontekstu EUSAIR-a, Godina turizma između EU-a i Kine i Europska godina kulturne baštine 2018. pridonose razvoju održivog turizma. Programom Interreg za jadransku i jonsku regiju (ADRION) podupire se projekt „ADRION 5 SENSES” , kojim se regiju nastoji učiniti prepoznatljivom i promicati je na svjetskim tržištima.

U okviru EUSALP-a pokrenuti su projekti „CirculAlps” (promicanje inovacija, održivosti i kružnoga gospodarstva u vrijednosnim lancima u šumarstvu diljem alpske regije) i „AlpLinkBioECO” (povezivanje vrijednosnih lanaca bioindustrije diljem alpske regije).

Povezivost

U svim su makroregionalnim strategijama provedene zanimljive aktivnosti o povezivosti.

U okviru EUSBSR-a projekt „Baltic Link” pridonosi provedbi projekta TEN-T-a za morske autoceste, a dobio je potporu iz programa TEN-T i poljskog kohezijskog fonda. On služi kao karika koja je nedostajala u prijevozu tereta između Švedske i Poljske te daljnjih odredišta.

U kontekstu EUSDR-a i njegova projekta „FAIRway” stavljena su u pogon nova plovila za nadzor. Počele su i aktivnosti jaružanja na dijelu rijeke Dunava koji čini granicu između Bugarske i Rumunjske. Prvi je put napravljen i pregled kratkoročnih strateških projekata u području kopnenog prometa u podunavskoj regiji, uz potporu Europske investicijske banke.

Učinkovite i održive prometne i energetske mreže preduvjet su gospodarskog i socijalnog razvoja jadransko-jonske makroregije. U EUSAIR-u je sastavljen početni popis projekata koji se odnose na prometne i energetske mreže s različitom makroregionalnom dodanom vrijednošću.

U EUSALP-u je razrađen projekt logističkih strategija za ubrzavanje prelaska s cestovnog na željeznički prijevoz tereta optimizacijom logističkih procesa („Alpine Spider”).

3. Izazovi